PREDSJEDNIK Srbije Aleksandar Vučić izjavio je sinoć da je pogibija dvaju radnika na gradilištu Beograda na vodi velika tragedija za njihove obitelji, a opoziciji je poručio da se na tragediji običnih ljudi ne skupljaju politički poeni.

Povodom ove tragedije Vučić je, sasvim ozbiljno, iznio jedan podatak iz SAD-a, prenosi Blic.

"U Americi svakih 10 sekundi gine jedan perač prozora, na Đerdapu je sedam radnika poginulo, to nisu manekeni, nikome se nije iskrivila štikla na pisti, to se na građevini događa... Mi imamo daleko manji broj nesreća u odnosu na broj stanovnika u odnosu na druge zemlje. Za nas je ključno pitanje je li država poduzela sve, je li kompanija prijavila radnike, jesu li imali zaštitnu opremu", rekao je Vučić.

Vučićeva poanta je vrlo jednostavna - da je Srbija lider u svijetu po pitanju broja smrti radnika na gradilištima. I stvarno, u usporedbi s time da "u SAD-u svakih 10 sekundi gine jedan perač prozora", to što je 26 radnika poginulo na gradilištima u Srbiji od početka godine nije nešto što bi trebalo previše brinuti, piše Vice.

Tekst se nastavlja ispod oglasa

Jedini problem s ovim rezoniranjem je to što je priču o broju mrtvih perača prozora u SAD-u objavio satirični portal The Onion, i to davne 2011. godine.

Vučić je zbog ovog gafa odmah postao predmet sprdnje na društvenim mrežama.